### НАРОДНО ЧИТАЛИЩЕ „ВАСИЛ ЛЕВСКИ 1910”

**У     С     Т     А     В**

**НА  НАРОДНО ЧИТАЛИЩЕ „ВАСИЛ ЛЕВСКИ 1910”**

**с. ПАДИНА общ. ДЕВНЯ**

**І. ГЛАВА ПЪРВА. ОБЩИ ПОЛОЖЕНИЯ.**

Чл. 1. Народно  читалище ,,Васил Левски 1910” с. Падина е традиционно самоуправляващо се българско културно – просветно сдружение в с. Падина, общ. Девня, обл. Варна, което изпълнява и държавни културно-просветни задачи. То се изгражда и работи върху принципите на демократизма, доброволството и автономията.

Чл. 2. Читалището не е политическа организация. В неговата дейност могат да участват всички физически лица без ограничения и без оглед на възраст, пол, политически и религиозни възгледи, и етническо самосъзнание.

Чл. 3. Читалището е юридическо лице с нестопанска цел.

Чл. 4. Читалището работи в тясно взаимодействие с учебни заведения, културни институти, обществени и др. организации, които извършват културно просветна дейност.

Чл. 5. Читалището подържа отношение на сътрудничество и координация с държавните и др. организации и организации на които законите възлагат определени задължения.

Чл. 6. Читалището може да се съюзява с други читалища на местно и национално равнище с цел защита на своите интереси, за провеждане на съвместни дейности и инициативи.

**ІІ. ГЛАВА ВТОРА. ЦЕЛИ И ЗАДАЧИ**

Чл. 7. Цели на народното читалище са :

1. развитие и обогатяване на културния живот, социалната и образователна дейност в населеното място.

2. Задоволяване културните потребности и интереси на населението.

3. Запазване на  обичаите и традициите на българския народ;

4. Разширяване на знанията на гражданите и приобщаването им към ценностите и постиженията на науката, изкуството и културата;

5.Създаване условия за развитие и изява на творческите способности на младото поколение.

6. Да спомага за възпитаване и утвърждаване на националното самосъзнание;

Чл. 8. /1/ **За постигане на целта по чл.7, читалището извършва следните основни дейности:**

1. Урежда и поддържа библиотека, читалня, фото-, фоно-, филмо- и / или видеотека както и създава и поддържа  електронни информационни мрежи;

2. Развиване и подпомага любителското художествено творчество, самодейни колективи, кръжоци, курсове по изкуства, ателиета .

3. Организиране на концерти, спектакли, изложби, празненства, чествания и ритуали

4. събира и разпространява знания за родния край;

5. създава, съхранява и популяризира музейни и други сбирки, съгласно Закона за културното наследство;

6. Предоставяне на компютърни и интернет услуги и извършване на допълнителни дейности, подпомагащи изпълнението на основните му функции, с изключение на използването на читалищната сграда за клубове за политически цели, обсебването и от религиозни секти и др. дейности противоречащи на добрите нрави , национално самосъзнание и традиции.

Чл. 8 /2/ Читалището няма право да предоставя собственото или ползвано от него имущество възмездено или безвъзмездно за хазартни игри и нощни заведения, на председателя, секретаря, членовете на настоятелството и проверителната комисия и на членовете на техните семейства.

**ІІІ. ГЛАВА ТРЕТА. УЧРЕДЯВАНЕ И ЧЛЕНСТВО.**

**Чл. 9.**  Читалище могат да учредят най-малко 50 / ПЕТДЕСЕТ / дееспособни физически лица, които вземат решение на учредително събрание.

Чл. 10. Учредителното събрание приема устава на читалището и избира неговите органи.

Чл. 11. Читалището придобива качеството на юридическо лице с вписването му в регистъра за организациите с нестопанска цел на окръжния съд гр. Варна.

Чл. 11. /1/ Наименованието на народното читалище трябва да не нвъвежда във заблуждение и да не накърнява добрите нрави. То се изписва на български език. Към наименованието на читалището се добавя годината на неговото първоначално създаване.

Чл. 12. /1/ Членовете на читалището са индивидуални, колективни и почетни.

/2/ Индивидуалните членове са български граждани те биват действителни и спомагателни:

1. Действителни индивидуални членове на читалището могат да бъдат всички дееспособни, не поставени под запрещение лица навършили 18 години, които участват в дейността на читалището, редовно плащат членски внос, определен с решение на Общото събрание и имат право да избират и да бъдат избирани в неговите органи.

2. Спомагателни индивидуални членове на читалището са всички дееспособни, не поставени под запрещение лица, които не са навършили 18 години и работят за постигане на целите на читалището. Те могат да бъдат освободени от плащането на членския внос или да го заплащат в намалени размери, съобразно решенията на настоятелството. Спомагателните индивидуални членове на читалището нямат право да избират и да бъдат избирани в органите на ръководството на читалището. Те имат право на съвещателен глас

/3/ Колективните членове съдействат за осъществяване целите на читалището, подпомагат дейностите, поддържането и обогатяването на материалната база и имат право на един глас в общото събрание. Колективни членове могат да бъдат:

1. професионални организации;

2. стопански организации;

3. търговски дружества;

4. кооперации и сдружения;

5. културно-просветни и любителски клубове и творчески колективи.

/4/ Почетни членове могат да бъдат български и чужди граждани с изключителни заслуги за читалището.

/5/ Членовете на читалището които две поредни години не плащат чл. Внос се самоизключват.

/6/ Член на читалището който не е посетил две поредни общи събрания се самоизключва.

/7/ Членство се придобива или подновява с подадена писмена молба, която се разглежда на заседание на настоятелството и се утвърждава на общо събрание.

Чл. 13 Членовете на читалището са длъжни да спазват устава, да пазят и обогатяват читалищното имущество. Да плащат редовно членския си внос.

**ІV. ГЛАВА ЧЕТВЪРТА**

**УПРАВЛЕНИЕ**

Чл. 14. Органи на читалището са:

* общото събрание,
* настоятелството
* проверителната комисия.

Чл. 15. Върховен орган на читалището е общото събрание което се състои от всички членове на читалището, имащи право на глас.

**Чл. 16.** /1/ Общото събрание:

1. приема, изменя и допълва устава;

2. избира и освобождава членовете на настоятелството, проверителната комисия и председателя;

3.  изключва членове на читалището;

4. определя основни насоки на дейността на читалището;

5. приема бюджета на читалището;

6. приема годишния отчет до 31. март на следващата година;

7. определя размера на членския внос;

8. отменя решения на органи на читалището;

9. взема решения за членство или прекратяване на членство в съюза на народните читалища в България.

10. взема решение за прекратяване на читалището според чл. 27 ал. 1 от ЗНЧ

11.взема решение за отнасяне до съда на незаконосъобразни действия на ръководството или отделни читалищни членове.

      /2/ Решенията на общото събрание се вземат с явно гласуване и са задължителни за другите органи на читалището.

**Чл. 17.** (1) Редовно общо събрание на читалището се свиква от настоятелството най-малко веднъж годишно. Извънредно общо събрание може да бъде свикано по решение на настоятелството, по искане на проверителната комисия или на една трета от членовете на читалището с право на глас. При отказ на настоятелството да свика извънредно общо събрание, до15 дни от постъпването на искането проверителната комисия или една трета от членовете на читалището с право на глас могат да свикат извънредно общо събрание от свое име.

(2) Поканата за събрание трябва да съдържа дневния ред, датата, часа и мястото на провеждането му и кой го свиква. Тя трябва да бъде получена срещу подпис или връчена не по-късно от 7 дни преди датата на провеждането. В същия срок на вратата на читалището и на други общодостъпни места в населеното място, трябва да бъде залепена покана за събранието.

(3) Общото събрание е законно, ако присъстват най-малко половината от имащите право на глас членове на читалището. При липса на кворум събранието се отлага с един час. Тогава събранието е законно, ако на него присъстват не по-малко от една трета от членовете при редовно общо събрание и не по-малко от половината плюс един от членовете при извънредно общо събрание.

(4) Решенията по чл.16, ал.1, т.1, 4, 10, 11 и 12 се вземат с мнозинство най-малко две трети от всички членове. Останалите решения се вземат с мнозинство повече от половината от присъстващите членове.

**Чл. 18.** (1) Изпълнителен орган на читалището е **настоятелството**, което се състои най малко от три члена, избрани за срок до 3 години. Същите не трябва да имат роднински връзки по права и съребрена линия до четвърта степен.

(2) Настоятелството провежда своите заседания най- малко веднъж на три мисица. Заседанията са редовни, когато на тях присъстват повече от половината членове и решенията се вземат с обикновено мнозинство.

/3/ Настоятелство :

1. свиква общото събрание;

2. осигурява изпълнението на решенията на общото събрание;

3. подготвя и внася в общото събрание проект за бюджет на читалището и утвърждава щата му;

4. подготвя и внася в общото събрание отчет за дейността на читалището както и проекта за основните насоки на дейността му ;

5. Взема решения за морално и материално стимулиране на работещите в читалището.

6. Внася предложения в общинския съвет за осигуряване средства по подържане и модернизация на материалната база на читалището.

7. Взема решения относно стопанисването на сградата и другото имущество на читалището и за разкриването на други източници и форми на финансирането му.

8. Приема правилник за вътрешния ред на читалището.

9. Взема решения за назначаване на секретаря на читалището и утвърждаване на длъжностната му характеристика.

назначава секретаря на читалището и утвърждава длъжностната му характеристика.

(3) Настоятелството взема решение с мнозинство повече от половината от членовете си. То  само определя реда на своята работа.

**Чл. 19.** За Председателят на настоятелството се избира член читалището, който е членувал най- малко три години, участвал е активно в читалищната дейност и е бил член на читалищното настоятелство най – малко една година. И се избира от общото събрание за срок до 3 години и има следните права и задължения :.

1.организира дейността на читалището съобразно закона, устава и решенията на общото събрание;

2.свиква и ръководи заседанията на настоятелството

3.ръководи цялостната текуща дейност на читалището. / Отм. –Дв., бр.42 от 2009 г./

4. отчита дейността си пред настоятелството;

5.Заверява финансовата документация.

6. Председателя може да делегира права на секретаря на читалището или членовете на настоятелството при изпълнение на текущата дейност.

7.Сключва договори и представлява читалището пред държавни и обществени органи и организации, както и частни лица.

**Чл. 20.** Секретарят на читалището:

1.Подготвя въпроси за обсъждане от читалищното настоятелство и осигурява изпълнението на решенията.

2. Води кадрови дела на персонала, подготвя конкурси, заповеди, длъжностни характеристики, договори и други.

3. Носи материална отговорност за повереното му имущество, съгласува изразходването на средства по бюджета с настоятелството, подписва като втори подпис финансово счетоводните документи.

4. Секретаря на читалището се отчита за своята дейност пред председателя и читалищното настоятелство.

5. Представлява читалището заедно и поотделно с председателя.

6. Отговаря за работата на щатния и хонорувания персонал;

7.Секретарят не може да е в роднински връзки с членовете на настоятелството и на проверителната комисия по права и по съребрена линия до четвърта степен, както и да бъде съпруг/съпруга на председателя на читалището.

**Чл. 21.** (1) Проверителната комисия се състои най-малко от трима членове, избрани за срок до 3 години.

         (2) Членове на проверителната комисия не могат да бъдат лица, които са в трудово-правни отношения с читалището или са роднини на членове на настоятелството, на председателя или на секретаря по права линия, съпрузи, братя, сестри и роднини по сватовство от първа степен.

(3) Проверителната комисия осъществява контрол върху дейността на настоятелството, председателя и секретаря на читалището по спазване на закона, устава и решенията на общото събрание.

(4) При констатирани нарушения проверителната комисия уведомява общото събрание на читалището, а при данни за извършено престъпление – и органите на прокуратурата.

**Чл. 22.** Не могат да бъдат избирани за членове на настоятелството и на проверителната комисия, и за секретари, лица които са осъждани на лишаване от свобода за умишлени престъпления от общ характер.

Чл.22/а/ - Членовете на настоятелството, включително председателят и секретарят, подават декларации за конфликт на интереси при условията и по реда на Закона за предотвратяване и разкриване на конфликт на интереси.

**V. ГЛАВА ПЕТА. ИМУЩЕСТВО И ФИНАНСИРАНЕ**

**Чл. 23.** Имуществото на читалището се състои от право на собственост и от други вещни права, вземания, ценни книжа, други права и задължения.

**Чл. 24.** Читалището набира средства от следните източници:

1.членски внос;

2. културно-просветна и информационна дейност;

3. субсидия от държавния и общинските бюджети;

4. наеми от движимо и недвижимо имущество;

5. дарения и завещания;.

**Чл. 25.** При недостиг на средства за ремонт и подържането на читалищната сграда, средствата се осигуряват от общинския съвет по предложения на настоятелството.

Чл. 26. Читалището не може да отчуждава недвижими вещи и да учредява ипотека върху тях.

Чл. 27.Движими вещи могат да бъдат отчуждавани, залагани, бракувани или заменени с по доброкачествени само по решение на настоятелството.

Чл. 28. /1/ Читалищното настоятелство изготвя годишния отчет за приходите и разходите, който се приема от общото събрание.

 (2) Отчетът за изразходваните от бюджета средства се представя в община Девня.

**Чл. 28** (а)Председателят на читалището на територията на съответната община ежегодно в срок до10. ноември представя на кмета на общината предложение  за своята дейност през следващата година.

**VІ. ГЛАВА ШЕСТА. ПРЕКРАТЯВАНЕ**

**Чл. 29.** Читалището може да бъде прекратено по решение на общото събрание, вписано в регистъра на окръжния съд

**VІІ. ГЛАВА СЕДМА. ДОПЪЛНИТЕЛНИ РАЗПОРЕДБИ.**

**Чл. 30.** Читалището има име НЧ ”Васил Левски 1910”, кръгъл печат с надпис - Народно читалище „Васил Левски 1910” в средата с. Падина.

**Чл. 31.** Празник на Народно читалище „Васил Левски 1910” е Свето Възнесение Господне – Спасов ден.

Народно читалище ”Васил Левски 1910”

с. Падина общ. Девня

**ОТЧЕТ**

за дейността на Народно Читалище”Васил Левски1910”

за изминалата 2018г.

През изминалата 2018г., нашето читалище работи върху няколко основни задачи. Стремежа ни бе да опазим традициите и обичаите на националното ни самосъзнание, да възобновим и обогатим културния живот на населението и да осигурим достъп до информация. Новата 2018г. започна празнично за жителите на село Падина.

На 21.01.2018г.отпразнувахме Деня на родилната помощ- Бабин ден.

На 02.02.2018г. по традиция в с. Падина бе отпразнуван Петльов ден, съвместно със самодейците от с. Тръстиково и много други гости.

На 14.02.2018г. отбелязахме Деня на лозаря- Трифон Зарезан и Свети Валентин”, с тържествено зарязване на лозята и празнуване в Младежкия клуб. Избран бе Винар на годината. Отличените с първо, второ и трето място бяха наградени.

На 19.02.2018г. по случай 145г. от обесването на Васил Левски, бе направена изложба с материали и стихове за Левски и поставени на видно място в Пенсионерския клуб.

01.03.2018г. отпразнувахме Баба Марта и Деня на самодееца. Във вид на томбола всяка самодейка получи подарък от читалището и ръчно изработена мартеница в знак на признателност за техният неуморен труд и всеотдайност към читалищната дейност.

08.03.2018г. Международния ден на жената, бе отпразнуван в местния ресторант на селото.

21.03.2018г. по случай Първа пролет, организирахме тържествено посрещане на празника в ресторант във Варна.

Групата за Лазаруване пременени в носии, обикаляйки домовете пяха песни за здраве и плодородие.

На 08.04.2018г. съвместно с Кметството отпразнувахме Великден- най-светлия християнски празник. За населението и гостите на Падина, бе поканен оркестър. Великденската украса, бе поставена на видно място в центъра на селото.

На 29.04.2018г. участвахме в Единадесети празник на фолклорното изкуство- Като жива вода в гр. Суворово. Битовия колектив за автентичен фолклор зае Първо място, а Танцовата школа”Падинска жарава” се класира на Трето място.

На 17.05.2018г. под организацията на Кметството, бе отпразнуван най- големия празник на селото- Спасовден. С рибен курбан бе отбелязан празника на селото и на Православния храм”Възнесение Господно”. Организиран бе празничен концерт в който взеха участие Танцова формация „Войводи” и Танцова школа „Падинска жарава”. Оркестър „Орхидеи” се погрижи за настроението на всички присъстващи.

В началото на лятото, НЧ”Васил Левски” организира лятна приключенска занималня за децата. Ежедневно децата посещаваха читалището и организирано четяхме книги и се занимавахме в компютърната зала. Най-малките рисуваха и от рисунките правихме изложба за най-хубава рисунка. Посещавахме и музейната сбирка, където децата се запознаха с музейните експонати.

01.06.2018г.-Международния ден на детето, отпразнувахме празника с децата и техните родители в парка пред Кметството. Читалището бе закупило подаръци за децата. Предоставени им бяха много изненади и почерпка.

На 24.06.2018г.Танцовата школа взехме участие в Първия танцов фестивал „Фолклорна палитра”гр.Девня. Получихме Диплом за участие и отлично представяне.

На 22.07.2018г. участвахме в „Празник на народния обичай и автентичната носия”с. Рибарица. Групата за автентичен фолклор бе наградена с Бронзов медал.

На 04.08.2018г. по покана на НЧ”Васил Левски”, Дентална клиника „Дентапрайм”-гр. Варна, проведе образователен семинар за децата на селото на тема-„как да се грижим за своите зъбки”. С помощта на нагледен материал, Д-Р Цолова представи мултимедийна презентация относно правилните хигиенни навици.

На 11.08.2018г. участвахме в Национален фолклорен събор „На Белица на хорото”, общ. Трявна. Получихме грамоти и Сребърен медал за участие.

На 22.09.2018г. Групите участвахме в Дванадесетия фолклорен събор „Ценово пее и танцува-2018”. Получихме специалната награда на Кмета на общ. Ценово, грамоти и плакети.

На 12.10.2018г.Читалището и Кметството организирахме за жителите на с. Падина екскурзия с маршрут:Омуртаг-Котел-Жеравна. Посетихме музея на Възраждането, Природонаучния музей и Галатанското училище. В Жеравна посетихме къщата-музей на Йордан Йовков.

По случай Коледните празници, направихме украсата на Коледното дърво в центъра на селото. Организирано бе Коледно веселие за жителите и гостите на селото. При запалването на Коледните светлини за доброто настроение се погрижи оркестър „Белослав”. Дядо Коледа раздаде подаръци на всички деца. Организирахме и Коледуване по домовете с Мъжката коледарска група.

На 25.12.2018г. съвместно с Кметството, бе организирано Коледно веселие за населението на с. Падина.

Чит. Секретар: Председател:

Красимира Кателиева Снежана Иванова

ПРОГРАМА

за развитието на дейността

в народно читалище „Васил Левски19104

село Падина общ. Девня

през 2019г.

Съдържание:

1. Въведение
2. Анализ на състоянието на читалището
3. Основна цел на програмата
4. Основни дейности по изпълнение на програмата
5. Културен календар
6. Финансиране
7. Срок за изпълнение и отчитане на програмата
8. Въведение

Програмата за развитие на читалищната дейност през 2019г. е съобразена с изискванията на чл.26 а, ал.2 от Закона на народните читалища. Изготвянето на програмата за развитие на читалищната дейност през2019г. цели обединяване на усилията за развитие и утвърждаване на читалището като важна обществена институция, реализираща културната идентичност на село Падина. Програмата ще подпомогне и популязира годишното планиране и финансиране на читалищната дейност.

1. Анализ на състоянието на читалището:

На територията на с. Падина функционира само Народно читалище „Васил Левски1910”

Читалището има изключително значение за съществуващо културно многообразие и заедно с другите институции е фактор за интелигентния растеж, преследван от Европейския съюз, чрез инвестиции в образованието, творчеството и иновациите.

Слаби страни:

Недостатъчна активност при търсене и разработване на проекти.

Липса на финансов ресурс за развитие на нови форми на дейност.

За поддръжка и ремонт на сградния фонд.

Квалификацията на персонала е необходимо условие и решаващ фактор за работата на този културен институт.

1. Основна цел на програмата:
   1. От направения анализ на читалището може да се направи изводът, че е необходимо да продължава партньорството на читалището с Общината и с НПО и предимно местната общност с цел финансиране и намиране път и към работещите хора за привличане в дейности.
   2. Подпомагане на традиционните читалищни дейности и търсене на нови съвременни форми за тяхното развитие и предаване.
   3. Необходима е подкрепа и насърчаване на любителското творчество, насочено към нематериалното културно наследство.
   4. Развитие на професионалните умения и повишаване на квалификацията на работещите в културната институция.
2. Основни дейности по изпълнение на програмата
   1. Организационна и стопанска дейност:

Организационната дейност в читалището е насочена към създаване на по-добри възможности за работа на читалищните дейци и потребителите, както и откликване на новите потребности на българското общество. Ще се работи за създаване на условия за организационна стабилност и утвърждаване ценностите на гражданското общество. В тази връзка се провеждат следните задачи за изпълнение:

Дейности по привличане на нови членове.

Повишаване на културата за работа с читатели и потребители.

* 1. Любителско творчество и художествено- творческа дейност:

Съществена част от дейността на читалището е грижата за развитие на любителското художествено творчество. Читалището се явява като най-естествения мост между миналото и съвремието и ролята му при създаването, укрепването и възпроизвеждането на традициите и културата по места е незаменима.

Художественотворческата дейност в читалището цели запазване и развитие на традиционните ценности на българския народ, съхранение на обичаите и традициите, както и създаване на нови традиции, породени от нуждите на местните общности. Чрез тази дейност читалището ще работи за привличане на младите хора и учениците към читалищните самодейни колективи, както и за осмисляне свободното време на учениците през лятната ваканция. С изявите на читалището ще се работи за развитие и обогатяване на културния живот в населеното място, за утвърждаване на националното самосъзнание и отчитане и съхранение богатството на местната култура. За осъществяване на тези задачи ще бъдат изпълнявани следните дейности:

Организиране и провеждане на местни празници.

Поддържане на утвърдените форми в любителското художествено творчество и създаване на нови, ангажирано участие в общинските конкурси, празници и др. прояви.

Участие в различни фолклорни и певчески фестивали и празници в региона и страната.

* 1. Библиотечна дейност:

Библиотечната дейност е една от основните дейности на читалищата. Тя ще бъде насочена към :

Библиотечно обслужване на гражданите.

Пълноценно използване на възможностите, които ще предостави през 2019г. Фондация Глобални библиотеки- България, програми на Министерството на културата за читалищата и всички други възможни донори:

Конкурси с литературна тематика,

Експониране на изложби и кътове с литература, витрини.

1. Културен календар:

Неделима част от настоящата програма е културния календар на НЧ”Васил Левски1910”

МЕСЕЦ ЯНУАРИ:

Ден на родилната помощ

Беседа на тема за високото кръвно налягане

МЕСЕЦ ФЕВРУАРИ:

Петльов ден

Трифон Зарезан и Свети Валентин

Годишнина от обесване на Васил Левски

МЕСЕЦ МАРТ:

Ден на мартеницата

Ден на самодееца

Освобождението на България

Международен ден на жената

Първа пролет

МЕСЕЦ АПРИЛ:

Великден

Международен ден на земята

Международен ден на книгата

МЕСЕЦ МАЙ:

Ден на Българската писменост и култура

МЕСЕЦ ЮНИ:

Международен ден на детето

Празник на селото

МЕСЕЦ ЮЛИ:

Детска занималня за децата

Как да се грижа за своите зъбки-презентация

Рисунка на асфалт

Четене на любими книжки

МЕСЕЦ АВГУСТ:

Провеждане на беседа за ваксините и тяхната полза.

Посещаване домовете на възрастни хора с цел опознаване историята на село Падина.

Посещаване на музейната сбирка и опознаване на експонатите

МЕСЕЦ СЕПТЕМВРИ:

Културна беседа с представител от вила „Марциана”

Провеждане беседа на тема „Захарен диабет” и въздействието му върху организма. Закриване на лятната занималня с програма.

МЕСЕЦ НОЕМВРИ:

Ден на народните будители- провеждане на беседа.

МЕСЕЦ ДЕКЕМВРИ:

Запалване на светлините на Коледното дърво

Дядо Коледа по домовете

Коледно веселие

МЕРОПРИЯТИЯ БЕЗ УТОЧНЕНИ ДАТИ:

Участия във фолклорни фестивали

Срещи със самодейци от други читалища

Попълване на етнографски сбирки с дарени предмети от бита на нашите предшественици

Детски поход извън населеното място

Кулинарна изложба

Изложба базар- „Даровете на плодородна Падина”

Репетиции със самодейните състави

Дейности по програма „Глобални библиотеки- България”

Разкриване на кръжок „Сръчни ръце”

През месец СЕПТЕМВРИ, ОКТОМВРИ И НОЕМВРИ ще се наблегне на работата със самодейните състави предимно за разучаване на нов репертоар.

1. финансиране на програмата:

Финансирането на читалищата е регламентирано в Закона за народните читалища и се осъществява по следните начини:

* 1. Читалището финансира дейността в рамките на държавната субсидия,
  2. Членски внос
  3. Дарения
  4. Община Девня

1. СРОК ЗА ИЗПЪЛНЕНИЕ И ОТЧЕТ НА ПРОГРАМАТА:
   1. Срокът за изпълнение на Програмата е в рамките на бюджетната 2019г.
   2. Съгласно чл.26а, ал.4 от Закона за народните читалища Председателят на читалището представя в срок до 31.03.2019г. пред Кмета на Общината и Общински съвет, доклад за осъществените дейности в изпълнение на Програмата и за изразходваните от бюджета средства през 2018г.

ЗАБЕЛЕЖКИ:

Програмата е отворена за допълнения:

Красимира Кателиева……………………….

/Секретар/

Снежана Иванова……………………………..

/Председател/

**СПИСЪЧЕН СЪСТАВ**

**НА НАСТОЯТЕЛСТВО И ПРОВЕРИТЕЛНА КОМИСИЯ**

**ПРИ НЧ ” ВАСИЛ ЛЕВСКИ 1910 „**

1. Снежана Кръстева Иванова – председател читалищно настоятелство
2. Николай Панев Колев – член на настоятелството
3. Силвия Михайлова Митева – член на настоятелството
4. Ивелина Янева Йоргакиева – председател на проверителната комисия
5. Росица Петкова Кателиева – член на проверителната комисия
6. Янка Господинова Пенева – член на проверителната комисия